Laster innhold, vennligst vent.. For å se dette innholdet, må du aktivere JavaScript i nettleseren din.

SKUFFET: Rosenborg-trener Kåre Ingebrigtsen. Foto: Junge, Heiko / NTB scanpix

– Det er den beste følelsen jeg har hatt på mange år. Jeg er så glad, sier matchvinner Rhett Bernstein til NRK.

– Vi vet at vi kan komme tilbake. Dette var viktig for oss, fortsetter han.

Mjøndalen-trener Vegard Hansen hadde – utad – nærmest tapt kampen på forhånd, og det så lenge ut til at hjemmelaget skulle få det for tøft mot serielederen.

Rosenborg sto nemlig for sjansene, og da Pål André Helland og Tobias Mikkelsen scoret i det 21. og 22. minutt, så det bekmørkt ut for Buskerud-laget.

– Uvirkelig

Men bruntrøyene, som snudde 1-3 til 4-3 mot Tromsø i helgen, har blitt kjent for sin sterke lagmoral, og hjemmelaget slo også tilbake på sin første store sjanse. Amidou Diop dro seg fri og fant Mads Hansen, som var sikkerheten selv alene med André Hansen i RBK-målet.

En genial frisparkvariant ga 2-2, og etter en jevnspilt 2.-omgang, dukket hodesterke Bernstein opp på overtid – igjen.

– Det er uvirkelig at det går an. Det skal ikke være mulig. Vi har en fantastisk moral. Vi har en kameratgjeng som står sammen og spiller til krampen tar dem alle sammen, sier Mjøndalen-trener Hansen, som påførte gjestene sitt første tap for sesongen.

Artikkelen fortsetter under bildet.

JUBEL OG SKUFFELSE: Her har Rhett Bernstein nettopp utlignet for Mjøndalen foran Rosenborgs supportere. Foto: Junge, Heiko / NTB scanpix

Frustrert RBK: – Skrekkelig dårlig

Mens Mjøndalen jublet sammen med supporterne, gikk Rosenborg-spillerne slukøret av banen. Serielederen er mildt sagt irriterte på seg selv etter å ha gitt bort ledelsen.

– Det er utilgivelig. Vi begynner å spille én og én. Vi må opptre mer som et lag. Det er skrekkelig dårlig, sier Ole Kristian Selnæs til TV 2.

– Jeg er oppgitt og skuffet. Vi må se på hva vi gjør de første 20 minuttene og fortsette der, sier RBK-trener Kåre Ingebrigtsen.

Han legger til at Mjøndalen skal ha all ære for innsatsen de la ned gjennom 95 minutter.

Nå venter Vålerenga og Molde for bruntrøyene, som klatrer opp til en foreløpig sjetteplass på tabellen.